Паліна Талкун

сярэдняя школа № 49 г. Мінска, 8 «З» клас

*«Толькі маці і зямля, яны ж абедзве жанчыны,*

*разумеюць сэнс жыцця, нас, дзяцей сваіх.*

*Экзюперы назваў зямлю нашу планетай людзей.*

*Я назваў бы – планетай Матуль».*

Вобраз Маці-Зямлі – гэта старажытны сімвал жаночага пладаноснага пачатку. Зямля – прамаці ўсяго жывога, карміцелька. Яна прымае ў сябе насенне, сілкуе яго, узгадоўвае, дае жыццё новаму ўраджаю. Спелае калоссе – плод безумоўнай любові Маці-Зямлі, яе дзеці. Напрыклад, у вершы Максіма Багдановіча («Да цяжарнай»), спеючы ў коласе, зерне параўноваецца з новым жыццём, якое зараджаецца ва ўлонні маці («…дзіця, што ў коласе зерне, ці не ў цябе пад сэрцам спее!»). Як і зямля, мама дае нам жыццё, корміць, выхоўвае, падтрымлівае. Мама любіць сваіх дзяцей незалежна ад іх выгляду, паводзін, вартасцей або недахопаў. Гэта безумоўная любоў – яе бясцэнны дар дзіцяці. Малое расце, развіваецца, як маленькае зярнятка, сагрэтае цяплом і разуменнем. Свет прыроды і свет чалавека падобны ў сваёй цыклічнасці: нараджэнне, росквіт, сталасць і завяданне. Думаю, любоў надае сэнс гэтым працэсам.

У адным кароткім радку Барадулін даносіць нам ідэю безумоўнай любві як сэнсу жыцця і крыніцы ўсебаковага развіцця асобы. Мне блізкая гэтая ідэя, таму што і ў маёй душы жыве безумоўная любоў да маёй мамы і роднай зямлі Беларусі, якую я перадам сваім дзецям.